Rīgā 24.01.2017.

**PIELIKUMS**

**Paziņojums Komisijas tīmekļa vietnē**

**24.01.2017. lēmums par pretcikliskās kapitāla rezerves normas noteikšanu**

**Pretcikliskās kapitāla rezerves (tālāk tekstā – PKR) norma darījumiem ar Latvijas Republikas rezidentiem no 2018. gada 1. februāra līdz 2018. gada 30. aprīlim tiek noteikta 0% apmērā. Nākamo divu gadu laikā nepieciešamība paaugstināt PKR normu nav paredzama.**

Saskaņā ar Kredītiestāžu likuma 35.5 panta pirmo daļu Finanšu un kapitāla tirgus komisija (tālāk tekstā – Komisija) reizi ceturksnī nosaka PKR normu, kas attiecināma uz riska darījumiem, kuri noslēgti ar Latvijas Republikas rezidentiem, ņemot vērā:

1) attiecīgajam ceturksnim aprēķināto PKR orientieri;

2) mainīgos lielumus, kurus tā uzskata par būtiskiem cikliskā sistēmiskā riska novērtēšanai;

3) spēkā esošās Eiropas Sistēmisko risku kolēģijas (tālāk tekstā – ESRK) rekomendācijas par PKR normas noteikšanu.

PKR orientieri aprēķina, ņemot vērā Latvijas Republikas rezidentiem izsniegto aizdevumu dinamiku un to attiecības pret iekšzemes kopproduktu (tālāk tekstā – IKP) novirzi no tās ilgtermiņa tendences (tālāk tekstā – kredīta un IKP novirze).

Saskaņā ar ESRK rekomendāciju[[1]](#footnote-1)  (tālāk tekstā – Rekomendācija) PKR orientieri ir iespējams aprēķināt, izmantojot laikrindas, kas balstās uz "plašo" un "šauro" kredīta definīciju. "Plašā" kredīta definīcija  ir kredītu vietējam privātajam nefinanšu sektoram  atlikums[[2]](#footnote-2). Uz šo definīciju balstīto laikrindu izmanto, lai novērtētu **standartizēto kredīta un IKP novirzi.** "Šaurā" kredīta definīcija Latvijas gadījumā ir banku kredītu vietējam privātajam nefinanšu sektoram atlikums (tas neietver aizņēmumus no nebanku finanšu institūcijām). Uz šo definīciju balstīto laikrindu izmanto, lai novērtētu **papildu kredīta un IKP novirzi.**

Latvijā, izmantojot "plašo" kredīta definīciju, kredīta un IKP attiecība 2016. gada 2. ceturksnī bija 99%, bet tās standartizētā novirze bija -38%.[[3]](#footnote-3)  Ja kredīta un IKP attiecība par 2 procentu punktiem pārsniedz ilgtermiņa tendenci, tad PKR etalonnorma lineāri  pieaug no nulles līdz augšējai robežai 2.5% apmērā no riska svērto aktīvu apjoma, kad kredīta un IKP novirze sasniedz 10 procentu punktus. Pastāvot -38% novirzei, PKR etalonnorma ir 0%. Izmantojot "šauro" kredīta definīciju, kredītu atlikuma un IKP attiecība 2016. gada 3. ceturksnī bija 45%, bet tās papildu novirze bija -29%[[4]](#footnote-4), kā rezultātā uz papildu kredīta un IKP novirzi balstītā PKR etalonnorma bija 0%. Saskaņā ar Rekomendāciju par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta, balstoties uz "šauro" kredīta definīciju, sniedz pamatotākus rezultātus, nekā izmantojot "plašo" kredīta definīciju. "Šaurās" kredīta definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to Latvijas gadījumā par PKR orientieri tiek pieņemta PKR etalonnorma, kas aprēķināta no papildu kreditēšanas un IKP novirzes. Kopumā var secināt, ka kredītu atlikuma un IKP attiecības kritums, kas bija novērojams kopš 2010. gada beigām, 2016. gadā ir apstājies, taču šī rādītāja novirze no ilgtermiņa tendences joprojām saglabājas ievērojami negatīva.

Kopumā indikatori, kas tiek izmantoti, nosakot pretcikliskās rezerves normu, neliecina par ciklisko sistēmisko risku pieaugumu finanšu sektorā.

Kopš 2016. gada sākuma kreditēšanā ir vērojamas skaidras pozitīvas tendences. Lai gan mājsaimniecību kredītportfelis vēl samazinās, taču tā sarukuma temps ir ievērojami palēninājies. Savukārt nefinanšu sabiedrībām izsniegtā kredītportfeļa atlikums jau nedaudz pieaudzis, salīdzinot ar tā līmeni pirms gada. Kopumā banku sektora kredītu privātajam nefinanšu sektoram atlikums 2016. gada 3. ceturksnī pret 2015. gada 3. ceturksni vēl uzrāda kritumu (-1.2%), taču pret 2015. gada beigām – jau nelielu pieaugumu (0.6%).

Kopš 2015. gada gan mājokļu cenas, gan darījumu skaits nekustamā īpašuma nozarē turpina stabili pieaugt, pieauguma tempam paātrinoties 2016. gada otrajā pusgadā. Straujāks cenu pieaugums 2016. gadā daļēji ir izskaidrojams ar bāzes efektu, kas saistās ar mājokļu cenu kritumu 2014. gada beigās un tam sekojošu zemo līmeni 2015. gadā. Taču mājokļu cenu dinamiku ietekmē arī mājsaimniecību finansiālās situācijas uzlabojums, ievērojami samazinoties to parāda slogam un pieaugot darba samaksai, kā arī kredītu pieejamības uzlabojums saistībā ar valsts atbalsta programmu mājokļa iegādei. Nefinanšu sabiedrību un mājsaimniecību parāda apkalpošanas izdevumi kopš 2015. gada beigām ir nostabilizējušies vēsturiski zemākajā līmenī – 1.5% no IKP.

2016. gadā Latvijas ekonomiskais pieaugums bija lēnākais kopš 2010. gada – gada, kurš iezīmēja Latvijas finanšu krīzes beigas. Iekšzemes tautsaimniecības attīstības palēnināšanos ietekmēja vairāki nelabvēlīgi ārējās vides faktori, kā arī pārrāvums Eiropas Savienības fondu līdzekļu apguvē. Savukārt 2017. gadā ekonomika varētu augt par 3.0%, ko noteiks Eiropas Savienības fondu finansēto investīciju projektu aktivitātes kāpums. Joprojām saglabājas augsta nenoteiktība un riski tautsaimniecības turpmākai izaugsmei saistībā ar ārējiem faktoriem un vāju banku kreditēšanu.

Kapitāla rādītāji joprojām ievērojami pārsniedz gan minimālās, gan kopējās kapitāla prasības, kā arī Eiropas Savienības kredītiestāžu vidējos kapitāla rādītājus. 2016. gada 3. ceturksnī kopējais un pirmā līmeņa pamata (CET1 ) kapitāla rādītājs banku sektorā sasniedza attiecīgi 20.4% un 17.4%.

Banku sektors kopumā 2016. gada 3. ceturksnī darbojās ar peļņu ~374 milj. eiro apmērā, t.i., par 19% vairāk nekā iepriekšējā gada attiecīgajā periodā. Taču jāatzīmē, ka banku sektora peļņu pozitīvi ietekmēja vienreizējs efekts – pēc *VISA Inc.* prasībām veiktā *VISA EUROPE* akciju pārdošana. 2016. gada 3. ceturkšņa beigās ROE bija 15.7%, bet, izslēdzot *VISA* darījuma ietekmi, banku sektora ROE bija zemāks, t.i., 10.6%.

Ņemot vērā minētos apsvērumus, secināms, ka Latvijas banku sektora pakļautība cikliskajam riskam ir minimāla, un līdz ar to Komisija nosaka PKR normu 0% apmērā.

1. ESRK 2014. gada 18. jūnija ieteikums par norādījumiem pretciklisko kapitāla rezervju normas noteikšanai (ESRK/2014/1). [↑](#footnote-ref-1)
2. Ietver nefinanšu uzņēmumus, mājsaimniecības un mājsaimniecības apkalpojošās bezpeļņas institūcijas. Kredītu atlikums atspoguļo ne tikai privātā sektora saistības pret kredītiestādēm, bet arī aizņēmumus no nebanku finanšu institūcijām. [↑](#footnote-ref-2)
3. Kredīta laikrinda no 1995. gada 4. ceturkšņa līdz 2016. gada 2. ceturksnim. [↑](#footnote-ref-3)
4. Kredīta laikrinda no 1999. gada 1. ceturkšņa līdz 2016. gada 3. ceturksnim. [↑](#footnote-ref-4)